

កិច្ចប្រជុំប្រចាំត្រីមាស

របស់គណៈកម្មការសម្របសម្រួលកម្មវិធីសហគមន៍ព្រៃឈើថ្នាក់ខេត្ត

បន្ទប់ប្រជុំនៃបរិវេណអាគារការ គឹម សេង

**ថ្ងៃទី២៦ ខែមីនា ឆ្នាំ២០១៩**

១**.** សេចក្តីផ្តើម

ការគ្រប់គ្រងព្រៃឈើបែបសហគមន៍នេះ ​បានចាប់​ផ្តើមតាំងពីពាក់កណ្តាល​ទសវត្សឆ្នាំ​១៩៩០​មក​ម៉្លេះ តាម​ រយៈគម្រោងសាកល្បងដោយមានការគាំទ្រពីរាជរដ្ឋាភិបាលកម្ពុជា អង្គការសង្គមស៊ីវិលជាតិ​ និងអន្តរជាតិនានា។ សហគមន៍ព្រៃ​ឈើមានសក្តានុពលក្នុងការការពារព្រៃឈើ និងធ្វើឲ្យប្រសើរឡើងនូវផលិតភាពព្រៃឈើ និង​សមត្ថភាព​ដើម្បីគាំទ្រដល់ជីវភាពរស់នៅរបស់សហគមន៍មូលដ្ឋាន ព្រមទាំងរក្សាបាននូវលំនឹងប្រព័ន្ធអេកូឡូស៊ី ការពារទីជម្រាល និងចូលរួមកាត់បន្ថយនូវការប្រែប្រួលអាកាស​ធាតុ។ បច្ចុប្បន្នខេត្ត​កំពង់ធំបង្កើតសហគមន៍​ព្រៃឈើបានចំនួន៨៥កន្លែងគ្រប​ដណ្តប់​លើផ្ទៃ​ដី​ព្រៃ​ឈើ៨០៣៦១ហិកតា ស្ថិតក្នុងភូមិចំនួន ១០៨ភូមិ នៃ២៩ឃុំ ៦ស្រុក មានសមាជិកចំនួន ១៣៥៩៦គ្រួសារ ស្មើនឹង ៣៨៨៤៨​នាក់ (ស្ត្រី១៩៨៣២​នាក់)។ នៅក្នុងដំណើរការធ្វើនិយ័តកម្មសហគមន៍ព្រៃឈើក្រសួងកសិកម្ម រុក្ខា​​ប្រមាញ់ និ​ង​​នេសាទបានចេញប្រកាស​ទទួល​ស្គាល់​ព្រៃ​សហគមន៍ចំនួន៦៩​កន្លែងគ្របដណ្តប់​លើផ្ទៃ​ដី​ព្រៃ​ឈើចំនួន៥៩១៦៥​ហិកតា និង​បាន​ចុះកិច្ចព្រម​ព្រៀ​ងព្រៃសហគមន៍​រវាងប្រធានគណៈកម្មការគ្រប់​គ្រង​សហគមន៍ព្រៃឈើជាមួយនាយខណ្ឌរដ្ឋ​បាលព្រៃឈើកំពង់ធំចំនួន ៦៨ សហគមន៍ មានផ្ទៃដីទំហំ ៥៤៩៤៧​ហិកតា។ ចំពោះការរៀបចំផែនការគ្រប់គ្រងព្រៃសហគមន៍បច្ចុប្បន្នមានសហគមន៍ចំនួន ៦៦កន្លែងបាន និងកំពុងរៀបចំផែនការគ្រប់គ្រងព្រៃសហគមន៍របស់ខ្លួន គ្របដណ្តប់​លើផ្ទៃដី សរុប​៥៧.៧២១ហិកតា ក្នុងនោះមានសហគមន៍ចំនួន២៥ ត្រូវបានឯកភាពលើផែនការគ្រប់គ្រងរបស់ខ្លួនដោយរដ្ឋបាលព្រៃឈើ ។

ដើម្បីចួលរួមអនុវត្តកម្មវិធីព្រៃឈើជាតិ និងអនុវត្តការងារសហគមន៍ព្រៃឈើឲ្យមានប្រសិទ្ធិភាព គណៈកម្មការសម្របសម្រួល​កម្មវិធី​សហគមន៍​ព្រៃឈើខេត្ត (PCFPCC) ត្រូវបានបង្កើតនៅថ្ងៃទី៣១ ខែធ្នូ ឆ្នាំ២០១៤ ក្រោមកិច្ចសម្របសម្រួល ពីគណៈកម្មការសម្របសម្រួលកម្មវិធីសហគមន៍ព្រៃឈើថ្នាក់ជាតិ (NCFNCC) ព្រមទាំងមានការចូលរួមពីថ្នាក់ដឹកនាំខេត្តកំពង់ធំ អធិការដ្ឋានរដ្ឋបាលព្រៃឈើខាងជើងបឹងទន្លេសាប ខណ្ឌរដ្ឋបាលព្រៃឈើកំពង់ធំ ផ្នែក-សង្កាត់រដ្ឋបាលព្រៃឈើមូលដ្ឋាន អាជ្ញាធរមូលដ្ឋាន គណៈកម្មការគ្រប់គ្រងសហគមន៍ព្រៃឈើ និងអង្គការដៃគូ​​។ គណៈកម្មការនេះបានទទួលការគាំទ្រពីឯកឧត្តមអភិបាលនៃគណៈអភិបាលខេត្តកំពង់ធំ ចុះថ្ងៃទី២០ ខែមករា ឆ្នាំ២០១៦ តាមរយៈសេចក្តីសម្រេចលេខ ០០៧/១៦ស.ស.រ ។ ចំពោះ​មុខគណៈកម្មការនឹងរៀបចំកិច្ចប្រជុំប្រចាំត្រីមាសរបស់ខ្លួន ដើម្បីពិគ្រោះយោបល់ស្វែងរកភាពប្រឈម ដំណោះស្រាយ ផ្លាស់ប្តូរបទពិសោធន៍ ពង្រឹងអភិបាលកិច្ច និង ផ្តល់អនុសាសន៍ ដើម្បីធ្វើឲ្យ​ប្រសើរ​ឡើងនូវការអនុវត្តន៍ការងារសហគមន៍ព្រៃឈើនៅមូលដ្ឋាន។ គាំទ្រដោយគម្រោង “ **និរន្តភាពនៃការគ្រប់គ្រងសហគមន៍ព្រៃឈើតាមរយៈការអនុវត្តផែនការគ្រប់គ្រងព្រៃសហគមន៍** “ អនុវត្តដោយ RECOFTC និងការគាំទ្រពីអង្គការ AFD និង FAO។

២. គោលបំណង

* ពិនិត្យលើរបាយការណ៍ពីបណ្តាញសហគមន៍ព្រៃឈើ និងពិភាក្សារកដោះស្រាយចំពោះ​បញ្ហាដែលលើកឡើងដោយបណ្តាញសហគមន៍ព្រៃឈើ
* ចែករំលែកបទពិសោធន៍ការអនុវត្តល្អរបស់សហគមន៍ព្រៃឈើ
* ពង្រឹងកិច្ចសហការជាមួយដៃគូពាក់ព័ន្ធនានា​ អាជ្ញាធរមូលដ្ឋាន និងសហគមន៍ព្រៃឈើ

៣. វិធីសាស្រ្ត

* ពិនិត្យទៅលើកំណត់ហេតុ/របាយការណ៍នៃកិច្ចប្រជុំលើកមុន
* បទបង្ហាញបញ្ហាជាអាទិភាពពីបណ្តាញស.ព និងអនុសាសន៍ចូលរួមដោះស្រាយ
* បទបង្ហាញអំពីសកម្មភាពជាអាទិភាព និងសហគមន៍គោលដៅរបស់អង្គការដៃគូ

៤. ទីកន្លែង

* បន្ទប់ប្រជុំនៃបរិវេណអាគារការ គឹម សេង ខេត្តកំពង់ធំ

៥. ពេលវេលា

* ថ្ងៃទី២៦ ខែមីនា ឆ្នាំ២០១៩ វេលាម៉ោង ៨:00 ព្រឹក ដល់ម៉ោង ៥:០០ ល្ងាច

៦. សមាសភាពចូលរួម (៣៧នាក់)

* រដ្ឋបាលខេត្ត ០២នាក់
* មន្ទីរកសិកម្ម ០១នាក់
* រដ្ឋបាលព្រៃឈើ ០៨នាក់​ (ខណ្ឌរដ្ឋបាលព្រៃឈើ១នាក់ ផ្នែករ.ព ៣នាក់ សង្កាត់រ.ព ៨នាក់)
* អាជ្ញាធរស្រុក ០៣នាក់
* អាជ្ញាធរឃុំ ០៥នាក់
* តំណាងបណ្តាញសហគមន៍ព្រៃឈើថ្នាក់ខេត្ត ៦​នាក់
* ប្រធានគណៈកម្មការគ្រប់គ្រងសហគមន៍ព្រៃឈើ ០៥នាក់
* តំណាងអង្គការ/អ្នកសម្របសម្រួល ០៧នាក់

៧. កម្មវិធីកិច្ចប្រជុំ (ថ្ងៃទី២៦ ខែមីនា ឆ្នាំ២០១៩)

|  |  |  |
| --- | --- | --- |
| **ម៉ោង** | **សកម្មភាព** | **អ្នកទទួលខុសត្រូវ** |
| ០៨:០០-៨:៣០ | ចុះឈ្មោះអ្នកចូលរួម | លោក អ៊ិន សុខជា |
| ០៨:៣០-០៩:០០ | ពិធីបើកកិច្ចប្រជុំ ៖-របាយការណ៍សង្ខេបពីការគ្រប់គ្រងសហគមន៍ព្រៃឈើក្នុងខេត្តកំពង់ធំ ដោយលោក ប៊ុន សុធី នាយខណ្ឌរ.ព-មតិចាប់អារម្មណ៍បើកកិច្ចប្រជុំដោយ ឯឧ. ហួន វ៉ាន់និត អភិបាលរងខេត្ត និងជាប្រធាន គសកស.ខ | លោក កៅ វុត្ថា |
| ០៩:00-១០:០០ | បទបង្ហាញ និងពិភាក្សាទៅលើរបាយការណ៍ បណ្តាញសហគមន៍ព្រៃឈើ | ប្រធានបណ្តាញ ស.ព ថ្នាក់ខេត្ត |
| ១០:០០-១០:៣០ | សម្រាកអាហារសម្រន់ |  |
| ១០:៣០-១២:០០ | បទបង្ហាញ និងពិភាក្សាទៅលើរបាយការណ៍ បណ្តាញសហគមន៍ព្រៃឈើ(ត) | ប្រធានបណ្តាញ ស.ព ថ្នាក់ខេត្ត |
| ១២:០០-១៣:៣០ | សម្រាកអាហារថ្ងៃត្រង់ |  |
| ១៣:៣០-១៣:៥០ | ចែករំលែកការវិវឌ្ឍគម្រោងឥណទាន ស.ព ព្រៃក្បាលបី | លោក អ៊ុល កេប |
| ១៥:៥០-១៤:១០ | ចែករំលែកលទ្ធផលការសាកល្បងទស្សនទាន បែងចែកផលប្រយោជន៍ដោយសមធម៌ នៅស.ព ព្រៃក្បាលបី | លោក ឃួន ម៉ុន |
| ១៤:១០-១៤:២៥ | បទបង្ហាញ បច្ចុប្បន្នភាព គម្រោងនិរន្តភាពនៃការគ្រប់គ្រងសហគមន៍ ព្រៃឈើតាមរយៈការអនុវត្តផែនការគ្រប់គ្រងព្រៃសហគមន៍  | តំណាង ​RECOFTC |
| ១៤:២៥-១៤:៤០ | បទបង្ហាញ ស្តីពីគម្រោងអនុវត្តដោយអង្គការដៃគូ និងសំណួរចម្លើយ | តំណាងអង្គការ AFD |
| ១៤:៤០-១៤:៥០ | បទបង្ហាញ របស់អង្គការដៃគូ​ និងសំណួរចម្លើយ | តំណាងអង្គការCoDeC? |
| ១៤:៥០-១៥:០០ | បទបង្ហាញ របស់អង្គការដៃគូ​ និងសំណួរចម្លើយ | តំណាងអង្គការFAO? |
| ១៥:០០-១៥:៣០ | សម្រាកអាហារសម្រន់ |  |
| ១៥:៣០-១៦:៣០ | បូកសរុបលទ្ធផល និងបិទកិច្ចប្រជុំដោយ ឯឧ. ហួន វ៉ាន់និត អភិបាលរងខេត្ត និងជាប្រធាន គសកស.ខ | លោក កៅ វុត្ថា |
|  |  |  |

**សូមរក្សាសិទ្ធិក្នុងការកែប្រែកម្មវិធី**

**សូមអរគុណ !**